**imitând albatroșii**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

vara aceea,

ți-aduci aminte

aruncam cu pumni de nisip

în cele patru zări

iar tu alergai râzând printre cochilii

- știi că

ai putea auzi marea în profunzimea ei

dacă mi-ai asculta noaptea

sânii fremătând,

îmi strigai

imitând albatroșii

și-mi răsturnai castelele de nisip de pe frunte

- cine se împotrivește mai tare,

marea sau stâncile?

întrebai

iar valurile

nu mai îndrăzneau să-ți atingă sângele

pe alocuri

eu îți căutam umbra pe țărm

și nu te mai ajungeam din urmă

iar marea ștergea orice gând

al trecerii mele prin tine

- cine

cine se împotrivește mai tare,

marea, stâncile?

întrebai